**Disciplinárny senát 6 Ds 3/2015**

**R O Z H O D N U T I E**

 Disciplinárny senát v zložení z predsedníčky JUDr. Beáty Javorkovej a sudcov
Mgr. Petra Luptáka a JUDr. Petry Príbelskej, PhD. v disciplinárnej veci vedenej proti
**JUDr. E. T. ,**  sudkyni Okresného súdu B., zastúpenej JUDr. R. B., advokátom, Advokátska kancelária JUDr. R. B., s. r. o., N., B., na neverejnom zasadnutí dňa 18. apríla 2016 takto

**r o z h o d o l :**

 Podľa §129 ods. 5 zákona č. 385/2000 Z. z. o sudcoch a prísediacich a o zmene a doplnení niektorých zákonov sa sudkyni Okresného súdu B., JUDr. E. T. priznáva náhrada trov konania vo výške 228,60 €, ktorú je povinná zaplatiť Slovenská republika – Ministerstvo spravodlivosti Slovenskej republiky na účet jej právneho zástupcu – JUDr. R. B., vedený v ., a. s. č. ú., a to do troch dní od právoplatnosti tohto rozhodnutia.

**O d ô v o d n e n i e**

Disciplinárny senát svojim rozhodnutím č. 4 Ds 3/2010 zo dňa 2. apríla 2012
JUDr. E. T. oslobodil spod návrhu predsedníčky Okresného súdu B. na začatie disciplinárneho konania. Toto rozhodnutie nadobudlo právoplatnosť dňom 26. mája 2012.

O trovách konania rozhodol Najvyšší súd Slovenskej republiky – Disciplinárny senát svojím Rozhodnutím sp. zn. 4 Ds 3/2010 zo dňa 17. januára 2014 tak, že sudkyni JUDr. E. T. priznal náhradu trov konania vo výške 430,84 €, ktorú je povinná zaplatiť Slovenská republika – Ministerstvo spravodlivosti Slovenskej republiky na účet jej právneho zástupcu JUDr. R. B. Proti uvedenému rozhodnutiu podal odvolanie Minister spravodlivosti Slovenskej republiky, ktorý navrhol, aby odvolací disciplinárny senát odvolaním napadnuté rozhodnutie zrušil, a aby sám vo veci rozhodol tak, že JUDr. E. T. prizná náhradu trov konania vo výške 228,62 € na účet jej právneho zástupcu. Odvolací disciplinárny senát na základe uvedeného odvolania svojím rozhodnutím, sp. zn. 1 Dso 5/2014, zo dňa 30. marca 2015, rozhodnutie Najvyššieho súdu Slovenskej republiky – Disciplinárneho senátu sp. zn. 4 Ds 3/2010 zrušil a vrátil vec Disciplinárnemu senátu, aby ju v potrebnom rozsahu znovu prejednal a rozhodol. Odvolací disciplinárny senát pritom v odôvodnení svojho rozhodnutia konštatoval,
že odôvodnenie napadnutého rozhodnutia je v rozpore s požiadavkou preskúmateľnosti a presvedčivosti súdnych rozhodnutí. Poukázal pritom najmä na to, že v napadnutom rozhodnutí Disciplinárneho senátu absentuje predovšetkým skutočnosť, aké ustanovenia a ktorého právneho predpisu a z akého dôvodu Disciplinárny senát na rozhodnutie o trovách aplikoval.

 Ako už bolo uvedené vyššie, Najvyšší súd Slovenskej republiky – Disciplinárny senát
JUDr. E. T. spod disciplinárneho návrhu oslobodil. Podľa §129 ods. 5 zákona
č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov, podľa ktorého „Ak Disciplinárny senát sudcu oslobodil, má sudca, proti ktorému sa disciplinárne konanie viedlo, nárok voči štátu na náhradu trov účelne vynaložených v súvislosti s disciplinárnym konaním“ jej vznikol nárok na náhradu účelne vynaložených trov.

 Sudkyňa JUDr. E. T. prostredníctvom svojho obhajcu JUDr. R. B. uplatnila písomným podaním datovaným dňom 26. marca 2012 nárok na náhradu trov konania v celkovej sume 430,84 €, pričom uvedená čiastka mala podľa predmetného vyčíslenia trov zodpovedať odmene za 5 úkonov právnej služby, a to prevzatie a príprava zastúpenia dňa 14. októbra 2010 (4 Ds 3/2010) – odmena za jeden úkon vo výške 55,49 € + 20 % DPH = 66,59 €, písomné podanie dňa 5. novembra 2010 – odmena za jeden úkon vo výške 55,49 € + 20 % DPH = 66,59 €, prevzatie a príprava zastúpenia dňa 20. júna 2011 (1 Ds 4/2010) – odmena
za jeden úkon vo výške 57 € + 20 % DPH = 68,40 €, písomné podanie zo dňa 20. júna 2011 – odmena za jeden úkon vo výške 76 € + 20 % DPH = 91,20 € a účasť na pojednávaní dňa
2. apríla 2012 – odmena za jeden úkon vo výške 78,12 € + 20 % DPH = 93,74 €. Odmena advokáta tak podľa predmetného vyčíslenia zodpovedala sume 386,52 €. K uvedenej odmene si advokát uplatnil hotové výdavky spočívajúce v režijnom paušále za 5 úkonov právnej služby v celkovej sume 44,32 €. Právne JUDr. E. T. prostredníctvom svojho advokáta predmetné trovy odôvodnila ustanovením § 11 ods. 1 písm. a/ v spojitosti s ust. § 13 Vyhl.
 č. 655/2004 Z. z. o odmenách a náhradách advokátov za poskytovanie právnych služieb
v znení neskorších právnych predpisov.

 Pre rozhodovanie o nároku na náhradu trov konania je potrebné vychádzať z ust. § 150 ods. 2 zákona č. 385/2000 Z. z. o sudcoch a prísediacich, podľa ktorého „Na disciplinárne konanie sa primerane vzťahujú ustanovenia osobitného predpisu, ak tento zákon neustanovuje inak alebo ak z povahy veci nevyplýva niečo iné“. Osobitným predpisom je v tomto prípade Trestný poriadok. Z uvedeného dôvodu nie je pri vyčíslení trov právneho zastúpenia možné vychádzať z ust. § 11 ods.1 písm. a Vyhl. č. 655/2004 Z. z. , ale potrebné je aplikovať
ust. § 12 ods. 1, ktoré upravuje tarifnú odmenu advokáta za zastupovanie klienta v trestnom konaní. Podľa uvedeného § 12 ods. 1 Vyhl. č. 655/2004 Z. z. „Pri obhajobe v trestnom konaní vo veciach, v ktorých súd prvého stupňa rozhoduje na neverejnom zasadnutí je základná sadzba tarifnej odmeny za jeden úkon právnej služby 1/24 výpočtového základu.“ V tejto súvislosti Disciplinárny senát poukazuje aj na rozhodnutie Najvyššieho súdu Slovenskej republiky – Disciplinárneho senátu sp. zn. 2 Dso 2/2006 zo dňa 9. októbra 2006.

 Základná sadzba tarifnej odmeny za jeden úkon právnej služby vo výške
1/24 výpočtového základu predstavovala v roku 2010 sumu 30,05 € a režijný paušál sumu 7,21 €, v roku 2011 sumu 30,87 € a režijný paušál 7,41 € a v roku 2012 sumu 31,79 € a režijný paušál sumu 7,63 €. Súčet odmeny za 5 úkonov právnej služby spolu s režijným paušálom tak zodpovedá sume 190,50 € plus DPH, teda 228,60 € vrátane DPH.

 Disciplinárny senát preto priznal sudkyni JUDr. E. T. právo na náhradu trov konania v uvedenej výške.

 Priznanú náhradu trov konania je povinná zaplatiť Slovenská republika - Ministerstvo spravodlivosti Slovenskej republiky na účet právneho zástupcu JUDr. R. B., vedený v . a. s. číslo účtu ., a to do troch dní od právoplatnosti tohto rozhodnutia.

**P o u č e n i e :** Proti tomuto rozhodnutiu možno podať odvolanie do 15 dní odo dňa jeho doručenia na podpísanom Disciplinárnom senáte. Včas podané odvolanie má odkladný účinok.

**V Bratislave 18. apríla 2016**

**JUDr. Beáta J a v o r k o v á , v. r.**

**predsedníčka Disciplinárneho senátu**

Za správnosť vyhotovenia: Dagmar Malinková